五月七日分韻得食苦筍詩
作者：李光
朝代：宋

paragraphs: 此君凌雲材，節葉貫霜雪。
千林富東南，百種自區别。
前後互萌芽，一一調苦舌。
貓頭效𡾋嵬，竹箭資瑣屑。
世方嗜柔腴，我獨甘苦節。
幽姿照匕筯，挺特似英傑。
定非淇園栽，要是首陽蘖。
侯門厭珍烹，鼎俎雜葵蕨。
安能知正味，但欲取客悦。
何當薦君槃，茹香資激烈。
欲雪會稽恥，志氣在餔歠。
甲卒五千人，猶能霸吴越。